text: L'activitat quirúrgica dels hospitals públics augmentà un 2,7% el 2004
  18 abril 2021 00:36
  Les operacions urgents sense ingrés s'incrementaren un 18 per cent
  Maria Ques | 01 agost 2005
  L'activitat quirúrgica dels hospitals públics de les Illes Balears va experimentar el 2004 un increment del 2,7 per cent respecte de les realitzades l'any anterior.
  Aquest increment s'experimentà a costa principalment de les operacions urgents, ja sigui amb ingrés del pacient, que s'incrementaren en un 7 per cent, o les realitzades sense necessitat que el malalt requerís ser ingressat en el centre hospitalari. Aquestes augmentaren més d'un 18% respecte de l'any anterior.
  Dins d'aquesta activitat quirúrgica, cal destacar l'augment de les intervencions de cirurgia cardíaca a l'hospital de referència de Son Dureta, que passaren de 291 a 430 al llarg de l'any 2004.
  Pel que fa referència a les dades d'hospitalització en el conjunt dels centres del Servei de Salut de les Illes Balears, els ingressos totals disminuïren un 2,5%, sent els ingressos urgents els que més ho feren, amb més d'un 3% si prenem com a referència les dades de l'any 2003.
  Dins de l'activitat d'Atenció especialitzada, les consultes externes mostren la mateixa tendència a l'alça, amb un increment del 4,6 per cent del nombre total de consultes, motivat per l'augment de les consultes successives, un 5,8 per cent, i de les primeres, que ho feren en un 2,5 per cent.
  El director gerent de l'Ib-salut, Sergio Bertran, destacà «l'obertura dels quiròfans de l'Hospital General i el desenvolupament dels programes per la reducció de les llistes d'espera quirúrgiques i de consultes externes com les millors mesures del 2004».
  S'ha de destacar que l'oferta assistencial dels centres de l'Ib-salut es completa amb l'activitat que desenvolupen els centres integrats a Gesma, que experimentà un important augment en totes les àrees l'any passat.